Vincent Šikula

Vincent Šikula (* 19. október 1936, Dubová – † 16. jún 2001, Modra), slovenský prozaik, básnik, scenárista, autor literatúry pre deti a mládež.

Životopis 
Narodil sa v roku 1936 v rodine lesného robotníka a vzdelanie získaval v obci Dubová, v Modre, v Nitre a napokon v Bratislave, kde študoval v rokoch 1956 – 1959 na Hudobnej pedagogickej škole a po jej zrušení na Štátnom konzervatóriu hru na lesnom rohu. Hrával v Lúčnici, pôsobil ako organista v Ivanke pri Bratislave. V rokoch 1961 – 1964 pracoval ako učiteľ v Modre, v rokoch 1967 – 1968 pracoval ako redaktor v časopise Romboid, v rokoch 1969 – 1973 bol dramaturgom v Slovenskej filmovej tvorbe. Od roku 1973 pracoval ako redaktor vo vydavateľstve Slovenský spisovateľ, v rokoch 1994 – 1999 bol predsedom Spolku slovenských spisovateľov. V roku 1979 mu bol udelený titul zaslúžilý umelec.
V roku 1994 vznikol dokumentárny film STV Bratislava - Vincent Šikula v rámci cyklu Profily (scenár Tatiana Syneková, réžia Fedor Bartko).

Zomrel v Modre 16. júna 2001 na zlyhanie srdca, pochovaný je v Dubovej.

Tvorba 
Pôvodne začal písať básne. Publikovať začal krátkymi prozaickými textami, ktoré vyšli v roku 1964. Jeho diela sú založené na životnej a rozprávačskej bezprostrednosti, ich základom sú zážitky, skúsenosti, dojmy a pocity mladého človeka. Nevytvára ucelené príbehy, voľne spája situácie, motívy a predstavy, čím zvýrazňuje naoko bezvýznamné veci a odkrýva trvalé hodnoty ľudského života, ako sú láska, domov, priateľstvo či práca. Svojou tvorbou nadväzuje na naturizmus (František Švantner, Margita Figuli či Dobroslav Chrobák), no veľký vplyv na jeho tvorbu mali i starší autori (J. C. Hronský).

Dielo

Próza pre dospelých 

 1964 – Na koncertoch sa netlieska, poviedky z vojenského života
 1964 – Možno si postavím bungalow, poviedky
 1966 – S Rozarkou, novela o mentálne zaostalej dievčine
 1966 – Nebýva na každom vŕšku hostinec
 1968 – Povetrie, poviedky
 1976 – Majstri, román, 1. diel trilógie
 1977 – Muškát, román, 2. diel trilógie
 1978 – Vlha, novela
 1979 – Vilma, román, 3. diel trilógie
 1980 – Liesky, poetická novela zo študentských čias, zasadená do obdobia autorovho pôsobenia v Ivanke
 1981 – Vojak, novela
 1983 – Matej, román o Matejovi Hrebendovi
 1983 – Nokturná, kniha úvah, autorských vyznaní, rozhovorov a literárnych portrétov
 1987 – Heroické etudy pre kone, poviedky
 1990 – Pastierska kapsička, poviedky 
 1991 – Ornament, román
 1994 – Pôstny menuet, poviedky 
 2001 – Udri pastiera, román

Poézia pre dospelých 

 1983 – Z domu na kopci, zbierka básní
 1993 – Zo zanedbanej záhrady, zbierka básní
 1998 – Bubeník september, zbierka básní
 2003 – Za odchodom orgovánu, zbierka básní z pozostalosti

Próza pre deti 

 1965 – Pán horár má za klobúkom mydleničku
 1966 – Ďuro, pozdrav Ďura
 1976 – Prázdniny so strýcom Rafaelom
 1981 – Vajíčko sliepky liliputánky
 1984 – O múdrom kohútikovi
 1996 – Rozprávky a rozprávania (Augustín a zvon)
 1997 – Medardove rozprávky
 2000 – Vladko a pes
 2001 – Vincúrko

Scenáre 
 1980 – Otec ma zderie tak či tak, celovečerný film nakrútený podľa knižky Prázdniny so strýcom Rafaelom, scenár Igor Rusnák, réžia O. Krivánek
Ľalie poľné, réžia Elo  Havetta
Zuzanka Hraškovie, televízny film podľa balady P. O. Hviezdoslava. Réžia O. Krivánek.

Referencie

Externé odkazy 
 Osobnosti.sk - Vincent Šikula
 Books.sk - Vincent Šikula

Slovenskí spisovatelia
Slovenskí spisovatelia pre deti a mládež
Slovenskí prozaici
Slovenskí básnici
Slovenskí dramatici
Česko-slovenskí zaslúžilí umelci
Osobnosti z Dubovej (okres Pezinok)
Členovia Spolku slovenských spisovateľov